		

Na podlagi 14. in 17. člena Zakona o vrtcih (Uradni list RS, št. 100/05 – uradno prečiščeno besedilo, 25/08, 98/09 – ZIUZGK, 36/10, 62/10 – ZUPJS, 94/10 – ZIU, 40/12 – ZUJF, 14/15 – ZUUJFO, 55/17 in 18/21) minister za vzgojo in izobraževanje izdaja


PRAVILNIK

 o spremembah in dopolnitvah Pravilnika o normativih za opravljanje dejavnosti predšolske vzgoje


1. člen

V Pravilniku o normativih za opravljanje dejavnosti predšolske vzgoje (Uradni list RS, št. 27/14, 47/17, 43/18 in 54/21) se za 2. členom doda nov 2.a člen, ki se glasi:

     »2.a člen
                                              (izobrazba)

(1) V tem pravilniku izobrazba pomeni raven ali podraven po KLASIUS-SRV v skladu z Uredbo o uvedbi in uporabi klasifikacijskega sistema izobraževanja in usposabljanja (Uradni list RS, št. 46/06 in 8/17).

(2) Izrazi, uporabljeni v tem pravilniku pomenijo:
· osnovnošolska izobrazba je druga raven po KLASIUS-SRV;
· srednja poklicna izobrazba je četrta raven po KLASIUS-SRV;
· srednja strokovna ali splošna izobrazba je peta raven po KLASIUS-SRV;
· višja strokovna izobrazba ali višješolska strokovna izobrazba (prejšnja) je šesta raven, podraven 6/1, po KLASIUS-SRV;
· visokošolska izobrazba prve stopnje ali visokošolska strokovna izobrazba (prejšnja) je šesta raven, podraven 6/2 po KLASIUS-SRV;
· visokošolska izobrazba druge stopnje, specializacija po visokošolski strokovni izobrazbi (prejšnja) ali visokošolska univerzitetna izobrazba (prejšnja) je sedma raven po KLASIUS-SRV.«. 

 
2. člen

Besedilo 9. člena se spremeni tako, da se glasi:

»(1) V vrtcu z 20 oddelki se sistemizira eno delovno mesto svetovalnega delavca.

(2) Če opravlja svetovalni delavec delo na 3 do 5 lokacijah, se normativ za sistemizacijo zmanjša za dva oddelka, če opravlja delo na več kot 5 lokacijah, pa se normativ zmanjša za štiri oddelke.

(3) Vrtec, ki glede na število oddelkov ne dosega normativov oziroma presega normative za eno delovno mesto, v ustreznem deležu sistemizira delovno mesto svetovalnega delavca, vendar v samostojnem javnem vrtcu ne manj kot 0,50 deleža delovnega mesta.

(4) V šoli, ki ima vrtec se za 20 oddelkov za opravljanje svetovalnega dela v vrtcu sistemizira 1 delovno mesto svetovalnega delavca, vendar ne manj kot 0,25.«.



3. člen

11. člen se črta. 

4. člen

Besedilo 13. člena se spremeni tako, da se glasi:

»Mentorju za delo s pripravnikom oziroma drugim strokovnim delavcem, ki se pripravlja za opravljanje strokovnega izpita v skladu s pravilnikom, ki ureja strokovni izpit na področju vzgoje in izobraževanja, pripada dodatek za mentorstvo za 4 ure tedensko v obdobju izvajanja mentorstva.«.

5. člen

Za 13. členom se doda novo poglavje, ki se glasi:

»3. Strokovni delavci za celostno zgodnjo obravnavo – normativi za sistemizacijo delovnih mest« 

in novi 13.a, 13.b in 13.c člen, ki se glasijo:

»13.a člen
(vzgojitelj za zgodnjo obravnavo)

(1) V vrtcu s 15 oddelki se za nudenje dodatne strokovne pomoči sistemizira delovno mesto vzgojitelj za zgodnjo obravnavo, v vrtcu z večjim oziroma manjšim številom oddelkov pa v ustreznem deležu. 

(2) Če vrtec v okviru sistemiziranih delovnih mest nima izvajalca dodatne strokovne pomoči ustrezne izobrazbe ali smeri, lahko za izvajanje ur dodatne strokovne pomoči sklene dogovor z osnovno šolo, osnovno šolo s prilagojenim programom ali zavodom za vzgojo in izobraževanje otrok in mladostnikov s posebnimi potrebami.

13.b člen 
(vzgojitelj v prilagojenem programu za predšolske otroke)

Vrtec za vsak oddelek prilagojenega programa sistemizira delovno mesto vzgojitelj v prilagojenem programu. 

13.c člen
(vzgojitelj za komunikacijo v slovenskem znakovnem jeziku in vzgojitelj za delo z gluhoslepimi)

(1) Vzgojitelja za komunikacijo v slovenskem znakovnem jeziku in vzgojitelja za delo z gluhoslepimi za dodatno strokovno pomoč otrokom v vrtcu zagotavljajo zavodi za vzgojo in izobraževanje otrok in mladostnikov s posebnimi potrebami ali ga vrtec zagotovi preko pogodbe o zagotavljanju storitev.

(2) Vrtec lahko sistemizira delovno mesto vzgojitelja za komunikacijo v slovenskem znakovnem jeziku in delovno mesto  vzgojitelja za delo z gluhoslepimi izjemoma s soglasjem financerja.«.
 

6. člen

Besedilo 16. člena se spremeni tako, da se glasi:

»(1) Delavci v kuhinji so kuharji, dietni kuharji in pomočniki kuharjev.

(2) Število delovnih mest za delavce v kuhinji se sistemizira na podlagi porabe časa za posamezno delovno operacijo, ob upoštevanju starostne skupine in energijskih potreb otrok, ki ga določa tabela, ki je kot priloga 1 sestavni del tega pravilnika. Poraba časa je določena za delo v lastni, centralni in razdelilni kuhinji.

(3) Za pripravo dietnih obrokov za otroke, ki imajo ustrezno zdravniško mnenje, se doda za vsak obrok tri četrtine časa, določenega v tabeli.

(4) Če ima vrtec organizirano centralno ali lastno kuhinjo, mora imeti sistemiziranih najmanj polovico delovnih mest kuharjev oz. dietnih kuharjev.

(5) Kuhar IV mora imeti srednjo poklicno izobrazbo.

(6) Kuhar V mora imeti srednjo strokovno izobrazbo.

(7) Dietni kuhar IV mora imeti srednjo poklicno izobrazbo in opravljenih najmanj 50 ur dodatnih izpopolnjevanj s področja priprave dietnih jedi.

(8) Dietni kuhar V mora imeti:
· srednjo strokovno izobrazbo z opravljenim strokovnim modulom s področja priprave dietnih jedi,
· srednjo strokovno izobrazbo in opravljenih najmanj 50 ur dodatnih izpopolnjevanj s področja priprave dietnih jedi ali
· pridobljeno nacionalno poklicno kvalifikacijo Dietni kuhar/dietna kuharica.«.

7. člen

Besedilo drugega odstavka 22. člena se spremeni tako, da se glasi:

[image: ]»(2) Ravnatelj lahko izjemoma sklene pogodbo o opravljanju storitev z zunanjimi izvajalci, če so bile predhodno izkoriščene vse možnosti za sklenitev pogodbe o zaposlitvi za delovna mesta iz prvega odstavka tega člena in je treba zagotoviti nemoteno izvajanje vzgojno-izobraževalne dejavnosti.«.

8. [image: ][image: ]člen

Besedilo 23. člena se spremeni tako, da se glasi:

(»1) Za nudenje fizične pomoči otrokom, se v vrtcu na podlagi  individualnega načrta pomoči družini ali zapisnika multidisciplinarnega tima, sistemizira delovno mesto spremljevalec za fizično pomoč, če se ne more zagotoviti izvajanje fizične pomoči z že sistemiziranimi delovnimi mesti.

(2) Obseg izvajanja fizične pomoči otroku v času njegovega bivanja v vrtcu določi strokovna skupina za zgodnjo obravnavo.
 
[bookmark: _Hlk134091111](3) Spremljevalec mora imeti najmanj srednjo ali srednjo strokovno izobrazbo.«.

9. člen

Besedilo prvega odstavka 24. člena se spremeni tako, da se glasi:

»(1) Vrsto in število oddelkov ter število otrok v oddelku določi vrtec v soglasju z občino ustanoviteljico. Oddelki se oblikujejo do 31. oktobra tekočega leta, za celo šolsko leto. Pri oblikovanju oddelkov se šteje, da sodijo v oddelek drugega starostnega obdobja otroci, ki bodo do konca koledarskega leta dopolnili najmanj tri leta starosti.«.


10. člen

Šesti in sedmi odstavek 25. člena se črtata.  


11. člen

V 30. členu se doda novi drugi odstavek, ki se glasi:  

»(2) Če vrtec oblikuje oddelek prilagojenega programa, v katerega so vključeni samo otroci z avtističnimi motnjami, so v oddelek lahko vključeni največ štirje otroci.«.
 
 
12. člen

Besedilo 35. člena se spremeni tako, da se glasi: 

»(1) Če je v vrtcu organizirana dejavnost izven zgradbe in igrišča vrtca, morata vsak oddelek vrtca in polovični oddelek, zaradi večje varnosti, poleg vzgojitelja oziroma drugega strokovnega delavca, spremljati vsaj  še ena  polnoletna oseba.

(2) Če je dejavnost vezana na prevoz, morata oddelek otrok poleg vzgojitelja oziroma drugega strokovnega delavca, spremljati še najmanj dve polnoletni osebi. Če je število otrok enako ali manjše od polovice najvišjega z normativom določenega števila za posamezni oddelek, mora biti poleg vzgojitelja  oziroma drugega strokovnega delavca, prisotna vsaj še ena polnoletna oseba. 

(3) V vzgojno-varstveni družini spremlja skupino otrok poleg vzgojitelja oziroma vzgojitelja predšolskih otrok-pomočnika vzgojitelja še ena polnoletna oseba.«.
 
 
PREHODNA IN KONČNA DOLOČBA

13. člen
(veljavnost pravilnika)

Ta pravilnik začne veljati petnajsti dan po objavi v Uradnem listu Republike Slovenije, uporabljati pa se začne 1. septembra 2023, razen 2. člena, ki se začne uporabljati z začetkom šolskega leta, ki sledi letu, v katerem bo začela veljati zakonska sprememba, ki bo določala,  da se iz državnega proračuna financirajo delovna mesta svetovalnih delavcev v vrtcih.





Št. 0070-83/2023
Ljubljana, dne 
EVA 2023-3350-0037

dr. Darjo Felda
       minister
   za vzgojo in izobraževanje 





OBRAZLOŽITEV K ČLENOM:

K 1. členu:
V pravilnik se vnaša nova določba, ki pojasnjuje izobrazbo. 

K 2. členu in 13. členu:
Pravilnik določa spremenjen normativ za svetovalnega delavca v vrtcu iz sedanjih 30 oddelkov na 20 oddelkov. Prav tako določa minimalni delež delovnega mesta, ko vrtec z oddelki ne dosega oziroma presega normativ za delovno mesto. Zaradi posebnega pomena svetovalnih delavcev na področju duševnega zdravja in psihosocialne pomoči otrokom in posredno tudi družinam, prehodna določba določa, da se normativ uveljavi s šolskim letom, ki sledi letu, v katerem je bil sprejet zakon, ki bo določal, da se svetovalni delavci v vrtcih financirajo iz državnega proračuna. Za zagotovitev enotnega vira financiranja vseh svetovalnih delavcev bo tako za področje vrtcev potrebno dopolniti Zakon o vrtcih in določiti v 29. členu, da se iz državnega proračuna vrtca zagotavljajo tudi sredstva za financiranje delovnih mest svetovalnih delavcev. 

K 3. in 5. členu:
Z uveljavitvijo Zakona o celostni zgodnji obravnavi predšolskih otrok s posebnimi potrebami se je bistveno spremenil koncept dela z otroki s posebnimi potrebami v vrtcih. To med drugim terja tudi opredelitev strokovnih delavcev, ki zagotavljajo zgodnjo obravnavo z nudenjem dodatne strokovne pomoči oziroma komunikacije v slovenskem znakovnem jeziku oziroma za delo z gluhoslepimi. Tako se predlaga črtanje 11. člena pravilnika, ki določa vzgojitelja za dodatno strokovno pomoč, s 5. členom predloga pa se v pravilnik vnaša novo poglavje, s katerim se opredeljujejo strokovni delavci za celostno zgodnjo obravnavo in normativi za sistemizacijo delovnih mest. Ob tem je treba še posebej opozoriti na normativ, ki ga pravilnik določa v 13.a členu za vzgojitelja za zgodnjo obravnavo, ki ga vrtec sistemizira za nudenje dodatne strokovne pomoči na 15 oddelkov. Predlagani normativ sledi praksi in preračunom dosedanjih ur dodatne strokovne pomoči otrokom na število oddelkov, kar bo omogočalo transparentnejše in lažje sistemiziranje tega delovnega mesta. 13.b člen po vsebini prinaša redakcijsko spremembo, saj se opušča dosedanji termin »razvojni oddelek« in se ga v celoti nadomešča z »oddelkom prilagojenega programa«. 13.c člen določa, da se kot dodatna strokovna pomoč otrokom v vrtcu zagotovi tudi vzgojitelja za komunikacijo v slovenskem znakovnem jeziku oziroma z vzgojiteljem za delo z gluhoslepimi, pri čemer se ti strokovni kadri prvenstveno zagotavljajo s strani zavodov za vzgojo in izobraževanje otrok in mladostnikov s posebnimi potrebami. Vrtec lahko tega strokovnega delavca zagotovi tudi preko pogodbe o zagotavljanju storitev, če pa ga sistemizira, potrebuje soglasje financerja. 

K 6. členu:
Pravilnik sicer nadomešča dosedanjo določbo 16. člena, ki opredeljuje delavce v kuhinji, tako da natančneje določa pogoje strokovne izobrazbe, ki jih mora izpolnjevati dietni kuhar. 


K 7. členu:
Spreminja se drugi odstavek 22. člena tako, da se pogodbe z zunanjimi izvajalci za opravljanje dela strokovnih delavcev administrativno-tehničnih in računovodskih delavcev lahko sklepajo le izjemoma, ko so izkoriščene vse možnosti sklenitve pogodbe o zaposlitvi za delovno mesto v skladu z Zakonom o delovnih razmerjih. 

K 8. členu:
Določba predstavlja redakcijsko spremembo v skladu z Zakonom o celostni zgodnji obravnavi predšolskih otrok s posebnimi potrebami. 

K 9. členu:
Pravilnik prinaša rešitev, ki bo vrtcem olajšala organizacijo, vrste in števila oddelkov ter števila otrok v oddelkih, tako da bodo lahko stanje v oddelkih oblikovali do 31. oktobra tekočega leta in ne, kot je to veljajo do sedaj, tj. s 1. septembrom. 

K 10. členu:
V pravilniku se črta določba, ki je povzeta iz zakona (drugi odstavek 17. člena Zakona o vrtcih), ki občini ustanoviteljici daje pravno podlago, da glede na razmere in položaj v lokalni skupnosti poveča število otrok v oddelkih za največ dva otroka. Kljub črtanju petega in šestega odstavka 25. člena bodo torej ustanovitelji takšno odločitev še vedno lahko sprejeli, pri čemer pa je potrebno poudariti, da gre za izjemo, ki naj se uporabi predvsem takrat, ko gre v lokalnem okolju za problem pomanjkanja prostih mest. Če takšnega problema ni, naj velja določba prvega odstavka 17. člena, ki določa, da število otrok v oddelkih 1. starostnega obdobja ne sme presegati 12 otrok, v oddelku 2. starostnega obdobja 22 otrok in v kombiniranem oddelku  17 otrok. 

K 11. členu:
Določba prinaša novost, ki določa, da v primeru, ko so v oddelek prilagojenega programa vključeni samo otroci z avtističnimi motnjami, so v oddelek lahko vključeni največ 4. otroci. Gre za specifiko, ki terja nujnost uveljavitve nižjega števila otrok v oddelku, kot to sicer velja za oddelek, v katerem se izvaja prilagojen program. Ob tem je treba poudariti, da višje stroške delovanja oddelkov prilagojenega programa vrtcem krije ministrstvo, pristojno za vzgojo in izobraževanje. 

K 12. členu:
Z določbo se v celoti spreminja 35. člen, vrtcem bo lažje izvajati spremstvo otrok, tako v primeru, ko gre za dejavnosti izven zgradbe in igrišča vrtca (npr. sprehodi), kot tudi, ko gre za prevoz otrok. 

K 13. členu:
Pravilnik določa običajni 15. dnevni rok za začetek veljavnosti, pri čemer je uporaba pravilnika vezana na 1. september 2023, razen določbe 2. člena, ki bo začela veljati v šolskem letu, ko bo pred tem sprejeta novela Zakona o vrtcih, ki bo določala financiranje svetovalnih delavcev iz državnega proračuna. 

